<classify> Diwani ya Kata ya Butimba ya mkoani Mwanza, John Pambalu amechaguliwa kuwa Mwenyekiti wa Baraza la Vijana Chadema Bavicha katika uchaguzi uliofanyika jana.Akitangaza matokeo ya uchaguzi huo kwenye ukumbi wa mkutano wa Mlimani City jana, Msimamizi wa Uchaguzi huo, Sylvester Masinde amesema Pambalu alipata kura 150 sawa na asilimia 52, hivyo kufikia lengo.Alisema ushindi huo wa Pambalu, ambaye alikuwa akichuana na wagombea wengine wawili ni mwanzo mpya.Pambalu amewashinda Dorcas Mwilafi na Mathayo Gekul.Wengine waliochaguliwa jana ni Makamu Mwenyekiti Bara, Moza Mushi aliyewashinda Elizabeth Kasera, Esther Fulano, Francis Galatwa na Mohonia Mwita.Kwa nafasi ya Makamu Mwenyekiti Zanzibar, aliyechaguliwa ni Omar Othman Nassor, aliyemshinda Rukia Aboubakar Mohammed.Masinde alieleza kuwa katika uchaguzi huo, walichaguliwa pia wajumbe 15 wa Baraza Kuu, watakaowakilisha vijana katika Mkutano Mkuu wa Taifa.Alisema wajumbe wanne kutoka Zanzibar pia walichaguliwa, ingawa kulikuwa na upungufu wa mjumbe mmoja, ambaye nafasi yake itajazwa baadaye.Akizungumza baada ya kutangazwa kwa matokeo hayo, Mwenyekiti mpya wa Bavicha, Pambalu amesema anatambua kuwa amebeba dhamana kubwa ya kuwapeleka vijana katika uchaguzi mkuu ujao, hivyo kuomba ushirikiano miongoni mwa vijana wa Chadema.Alisema kwa kuwa hadi sasa hakuna Baraza la Vijana la Taifa, hivyo atahakikisha Bavicha inabeba malengo yake kama baraza la kitaifa ili kuziba pengo hilo.Kwa upande wake, Makamu Mwenyekiti Bara, Moza Mushi alisema yupo tayari kusimamia mabadiliko kwa vijana na kuwataka vijana kuonesha mshikamano.Alisema anahitaji kuona upendo unatamalaki miongoni mwa vijana, akiamini kuwa ndiyo njia pekee ya kujenga umoja miongoni mwao. Baada ya kukamilika kwa uchaguzi wa viongozi wa Baraza la Wazee na Baraza la Vijana Bavicha, leo kutakuwa na uchaguzi wa Baraza la Wanawake Bawacha.Hata hivyo, Msimamizi wa Uchaguzi huo, Benson Kigaila, alisema kutokana na wagombea wa nafasi ya ukatibu Bavicha kutofikisha asilimia 50 ya kura, kura hizo zingerudiwa jana jioni.  <topic>: KITAIFA 